روسیا پرزیدنتی ولادیمیر پوتینله فرانسا پرزیدنتی امانوئل ماکرون آراسیندا لیبی مسئله‌سینه دایر تلفون دانیشیغی اولوب.
کرملین‌دن وئریلن آچیقلامادا بیلدیریلیب کی، لیدرلر لیبی بحرانی‌نین سیاسی یول‌لارلا حل ائدیلمه‌سی‌نین واجیب‌لیگینی وورغولاییب‌لار. روسیا و فرانسا بحرانین حلی اوچون بمت و آلمانیانین واسیطه‌چی‌لیک سعی‌لرینه دستک‌لرینی تصدیقله‌ییب‌لر.
آچیقلامادا سوریه-نین ادلیب و قوزیی-دوغو بؤلگه‌لریندکی وضعیتین ده موذاکیره اولوندوغو بیلدیریله‌رک، ترورلا موباریزه آپاریلماسی و بو موضوع دا کووردیناسیا‌لی آدیم‌لارین آتیلماسی‌نین داشیدیغی اهمیت وورغولانیب.
فرانسانین پایتاختی پاریس-ده کئچن هفته فرانسا، آلمایینا، اوکراینا و روسیانین ایشتیراکی ایله کئچیریلن “نورماندیا دؤردلوگو”نون ذیروه ییغینجاغی‌نین موذاکیره اولوندوغو بیل‌دیریلن آچیقلامادا “پوتین دونباس-ین خصوصی ایستاتوسا قوووشدورولماسی و آتشکسین تامین اولونماسی و اسیر و محکوم‌لارین موبادیله ائدیلمه‌سی داخیل، قبول ائدیلن قرارلارین اساس‌لی شکیلده حیاتا کئچیریلمه‌سی‌نین واجیب‌لیگینی وورغولادی” ایفاده‌سی ایشلدیلیب.
تلفون دانیشیغی زامانی روسیا طبیعی گازی نین اوکراینا اراضی‌سی اوزریندن آوروپایا نقلی مسئله‌سی ده موذاکیره ائدیلیب.
